Pușca cu repetiție „Mannlicher”, model 1893 a fost o armă individuală de infanterie de calibrul 6,5 mm, cu încărcare manuală, proiectată special la cererea României, dar care s-a aflat în înzestrarea și a altor armate, în perioada Primului Război Mondial și în perioada interbelică. Pușca a fost utilizată de Armata României, începând cu campania din anul 1916, fiind achiziționate în total un număr de 373.926 de puști și 60.142 de carabine din acest model.